               IL-KUMMISSJONI EWROPEA
            Brussell, 3.6.2020
            COM(2020) 422 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-Mobilizzazzjoni tal-Marġni ta’ Kontinġenza fl-2020 biex jitkompla l-appoġġ umanitarju lir-refuġjati fit-Turkija

               MEMORANDUM TA’ SPJEGAZZJONI

               1.KUNTEST TAL-PROPOSTA

               Ir-Regolament tal-Kunsill (UE, EURATOM) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020
                  1
                (“ir-Regolament dwar il-QFP”) jippermetti l-mobilizzazzjoni tal-Marġni ta’ Kontinġenza sa 0,03 % tal-Introjtu Nazzjonali Gross biex l-EU-28 jirreaġixxu għal ċirkostanzi mhux previsti bħala strument tal-aħħar rimedju. Fl-aġġustament tekniku tal-QFP għall-2020
                  2
               , abbażi tal-Artikolu 6 tar-Regolament QFP, l-ammont assolut tal-Marġni ta' Kontinġenza għas-sena 2020 huwa stabbilit għal EUR 5 096,8 miljun.

               Il-Kummissjoni llum qed tippreżenta l-Abbozz ta' Baġit Emendatorju (ABE) Nru 5/2020
                  3
                biex jitkompla l-appoġġ lir-refuġjati u lill-komunitajiet ospitanti fil-Ġordan, fil-Libanu u fit-Turkija, b’risposta għall-kriżi fis-Sirja. Taħt l-intestatura 4  (Ewropa Globali), il-Kummissjoni f’dan l-ABE qed tipproponi li talloka, f’approprjazzjonijiet ta' impenn, EUR 100 miljun bħala appoġġ għar-reżiljenza tar-refuġjati u tal-komunitajiet ospitanti fil-Ġordan u fil-Libanu, u EUR 485 miljun biex jiġi żgurat li jitkompla l-appoġġ umanitarju urġenti għar-refuġjati fit-Turkija.

               Wara li analizzat bir-reqqa l-possibbiltà li jiġu riallokati ammonti sinifikanti taħt it-taqsima 4 (Ewropa Globali), il-Kummissjoni waslet għall-konklużjoni li ma hemmx lok għal riallokazzjonijiet fl-2020. Il-marġni mhux allokat li għadu disponibbli taħt din l-intestatura (EUR 103,4 miljun) jippermetti li jsir il-finanzjament ta’ EUR 100 miljun f’approprjazzjonijiet ta’ impenn għall-appoġġ tar-reżiljenza tal-komunitajiet ospitanti fil-Ġordan u l-Libanu. Il-porzjon li jifdal ta’ dan il-marġni (EUR 3,4 miljun) madankollu verament mhuwiex biżżejjed biex ikopri l-għajnuna umanitarja urġenti għar-refuġjati fit-Turkija.

               Minħabba li l-pakketti taż-żewġ strumenti speċjali l-oħrajn tal-Regolament dwar il-QFP ġew eżawriti għalkollox (il-Marġini Globali għall-Impenji u l-Istrument ta’ Flessibbiltà), il-Kummissjoni qed tipproponi, bħala l-aħħar rimedju, li timmobilizza l-Marġni ta’ Kontinġenza għall-2020 għal ammont ta’ EUR 481,6 miljun biex jiġi żgurat il-finanzjament sħiħ tal-approprjazzjonijiet ta’ impenn relatati man-nefqa taħt l-intestatura 4 fil-baġit ġenerali tal-Unjoni Ewropea għas-sena finanzjarja 2020, li jaqbeż il-limitu għall-impenji.

               2.ĠUSTIFIKAZZJONI TAL-MOBILIZZAZZJONI

               2.1.INTRODUZZJONI

               Skont id-Dikjarazzjoni UE-Turkija, il-Kummissjoni u l-Istati Membri impenjaw EUR 6 biljun f’assistenza tal-UE lir-refuġjati fit-Turkija f’żewġ segmenti għall-2016–2019, imwassla permezz tal-Faċilità għar-Refuġjati fit-Turkija. Il-pakkett finanzjarju ta’ dan il-finanzjament ġie impenjat kollu kemm hu u l-ikkuntrattar se jiġi ffinalizzat tul l-2020. L-iżborżi laħqu EUR 3,2 biljun sa tmiem April 2020.

               It-tieni segment ta’ EUR 3 biljun ġie pprogrammat sabiex jiżgura s-sostenibbiltà tal-Faċilità u teħid tal-kontroll gradwali tal-inizjattivi ffinanzjati mill-Faċilità mill-awtoritajiet Torok. Madankollu, l-awtoritajiet Torok għad mhumiex fil-qagħda li jkunu jistgħu jkomplu bl-għoti tal-appoġġ meħtieġ għall-madwar 4 miljun refuġjat fit-Turkija fit-terminu medju sa twil. Fil-Kunsill ta’ Assoċjazzjoni UE-Turkija ta’ Marzu 2019, it-Turkija talbet appoġġ mingħand l-UE lil hinn mill-Faċilità biex tappoġġa r-refuġjati. Kien hemm ukoll bosta Stati Membri li talbu li jkomplu jappoġġaw lir-refuġjati fit-Turkija fix-xhur reċenti. Minħabba t-tifqigħa tal-COVID-19, is-sitwazzjoni ekonomika fit-Turkija qed tiddeterjora u r-refuġjati vulnerabbli huma fost dawk li l-aktar intlaqtu ħażin mill-kriżi.

               F'dan l-isfond, u sabiex jiġi evitat li dawn il-proġetti ma jitkomplewx, b’konsegwenzi umanitarji u poliċi gravi, hemm il-ħtieġa urġenti li jiġu pprovduti l-mezzi neċessarji biex tiġi ffinanzjata t-tkomplija taż-żewġ azzjonijiet ta’ appoġġ umanitarju tal-UE ewlenin, ix-Xibka ta’ Sikurezza Soċjali ta’ Emerġenza (Emergency Social Safety Net, ESSN) u t-Transferiment Kondizzjonali ta’ Flus għall-Edukazzjoni (Conditional Cash Transfer for Education, CCTE).

               Huwa mistenni li l-ESSN, li tipprovdi trasferimenti ta’ flus lil madwar 1,7 miljun refuġjat kull xahar, sa mhux aktar tard minn Marzu tal-2021 se jkunu spiċċawlha l-flus, u teħtieġ EUR 400 miljun biex tiġi estiża sa tmiem l-2021.

               Is-CCTE jipprovdi l-flus lill-familji li t-tfal tagħhom jattendu l-iskola minflok jaħdmu. Il-kuntratt attwali għas-CCTE jintemm f’Settembru 2020, u hemm bżonn EUR 85 miljun urġentement biex il-programm ikun jista’ jaħdem għal sena oħra sa tmiem Diċembru 2021.

               2.2.IL-MARĠNI TA’ KONTINĠENZA BĦALA L-ISTRUMENT TAL-AĦĦAR RIMEDJU

               L-Artikolu 13(1) tar-Regolament QFP jiddefinixxi l-Marġni ta’ Kontinġenza bħala l-istrument tal-aħħar għażla biex issir reazzjoni għal ċirkostanzi mhux previsti. F’konformità mal-punt 14 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  4
               , il-Kummissjoni wettqet analiżi tal-possibbiltà ta’ allokazzjoni mill-ġdid ta’ ammonti sinifikanti fl-intestatura 4 (Ewropa Globali), iżda kkonkludiet li ma hemmx ambitu għal aktar riallokazzjonijiet fl-2020.

               Minħabba li l-marġini mhux allokat disponibbli taħt din l-intestatura (EUR 3,4 miljun) mhuwiex biżżejjed biex jiffinanzja ż-żieda proposta tal-approprjazzjonijiet ta' impenn (u minħabba li kemm l-Istrument ta’ Flessibbiltà kif ukoll il-Marġini Globali għall-Impenji diġà ġew eżawriti għalkollox fl-2020, il-mobilizzazzjoni tal-Marġni ta’ Kontinġenza hija l-unika strument disponibbli – l-aħħar għażla – għall-finanzjament tan-nefqa addizzjonali li tisboq il-limitu massimu tal-intestatura 4, kif proposta fl-ABE Nru 5/2020.

               2.3.IMPATT FUQ IL-BAĠIT TA’ ĊIRKOSTANZI MHUX PREVISTI FL-2020

               Il-Kummissjoni tipproponi li jiġu mmobilizzati EUR 481,6 miljun permezz tal-Marġni ta’ Kontinġenza biex ikopru l-ħtiġijiet addizzjonali relatati mat-tkomplija tal-appoġġ umanitarju urġenti għar-refuġjati fit-Turkija.

               L-approprjazzjonijiet ta' pagament korrespondenti se jiġu akkomodati fil-limitu massimu għall-pagamenti. Ma hemm l-ebda ħtieġa li jiġi mmobilizzat il-Marġni ta’ Kontinġenza f’pagamenti.

               3.TPAĊIJA TAL-MARĠNI TA’ KONTINĠENZA KONTRA L-LIMITI MASSIMI TAL-QFP

               L-Artikolu 13(3) tar-Regolament QFP jirrikjedi li l-ammonti magħmula disponibbli permezz tal-mobilizzazzjoni tal-Marġni ta’ Kontinġenza għandhom jiġu paċuti kompletament kontra l-marġnijiet għas-sena finanzjarja attwali jew għas-snin finanzjarji futuri.

               Skont l-Artikolu 13(4) tar-Regolament QFP, l-ammonti paċuti ma għandhomx ikunu mobilizzati ulterjorment fil-kuntest tal-QFP, b’tali mod li t-total tal-limiti massimi ta’ approprjazzjonijiet ta’ impenn u ta’ pagament stabbiliti fil-QFP għas-sena finanzjarja attwali jew għas-snin finanzjarji futuri ma jinqabiżx. Konsegwentement, il-mobilizzazzjoni tal-Marġni ta’ Kontinġenza għal approprjazzjonijiet ta’ impenn taħt l-intestatura 4 fl-2020 u t-tpaċija relatata jridu jirrispettaw il-limitu massimu tal-impenji totali għas-sena 2020, l-aħħar sena tal-perjodu tal-QFP attwali.

               Il-Kummissjoni tipproponi li tpaċi t-tisħiħ propost tan-nefqa taħt l-intestatura 4 kontra l-marġni mhux allokat disponibbli taħt il-limitu massimu tan-nefqa tal-intestatura 5, (Amministrazzjoni) u tal-intestatura 2 (Tkabbir Sostenibbli: riżorsi naturali).

               Wara t-tpaċija, ikun għad hemm disponibbli marġni ta’ EUR 48,7 miljun taħt il-limitu massimu tan-nefqa tal-intestatura 2 (Tkabbir sostenibbli: riżorsi naturali).

               Ma jkun jifdal l-ebda marġni taħt il-limiti massimi tan-nefqa l-oħrajn.

               Il-limitu massimu globali għall-impenji għall-QFP kollu jibqa' l-istess.

               4.ELEMENTI ADDIZZJONALI

               Il-Parlament Ewropew u l-Kunsill huma mfakkra li l-pubblikazzjoni ta’ din id-Deċiżjoni f’Il‑Ġurnal Uffiċjali tal-Unjoni Ewropea m’għandhiex issir aktar tard mill-pubblikazzjoni tal-ABE Nru 5/2020, f’konformità mal-aħħar sentenza tal-Artikolu 13(1) tar-Regolament QFP.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-Mobilizzazzjoni tal-Marġni ta’ Kontinġenza fl-2020 biex jitkompla l-appoġġ umanitarju lir-refuġjati fit-Turkija

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba
                  5
               , u b’mod partikolari l-punt 14 tiegħu,

               Wara li kkunsidraw il-proposta tal-Kummissjoni Ewropea,

               Billi,

               (1) L-Artikolu 13 tar-Regolament tal-Kunsill (UE, Euratom) Nru 1311/2013
                  6
                stabbilixxa Marġni ta’ Kontinġenza sa 0,03 % tal-Introjtu Nazzjonali Gross tal-Unjoni.

               (2) F’konformità mal-Artikolu 6 tar-Regolament (UE, Euratom) Nru 1311/2013, il-Kummissjoni kkalkulat l-ammont assolut ta’ dan il-Marġni ta' Kontinġenza għall-2020
                  7
               .

               (3) Wara li ġew eżaminati l-possibbiltajiet finanzjarji l-oħrajn kollha biex issir reazzjoni għal ċirkostanzi mhux previsti fi ħdan il-limitu massimu tal-2020 għall-intestatura 4 (Ewropa Globali) tal-Qafas Finanzjarju Plurennali (QFP), u minħabba li ma hemm l-ebda strument speċjali ieħor disponibbli fl-2020 biex issir reazzjoni għal tali ċirkostanzi, huwa neċessarju li l-Marġini ta' Kontinġenza jiġi mmobilizzat biex jindirizza l-ħtieġa urġenti li jiġi pprovdut appoġġ umanitarju lir-refuġjati fit-Turkija bill jżid l-approprjazzjonijiet ta' impenn fil-baġit ġenerali tal-Unjoni għas-sena finanzjarja 2020, lil hinn mil-limitu massimu tal-intestatura 4 tal-QFP.

               (4) Wara li tqieset din is-sitwazzjoni ferm partikolari, il-kundizzjoni tal-aħħar rimedju stipulata fl-Artikolu 13(1) tar-Regolament (UE, Euratom) Nru 1311/2013 hija ssodisfata.

               (5) Din id-Deċiżjoni hija marbuta mal-finanzjament inkluż fil-baġit emendatorju Nru 5 tal-baġit ġenerali tal-Unjoni Ewropea għall-2020. Sabiex tiġi żgurata l-koerenza ma’ dan il-baġit emendatorju, jenħtieġ li din id-Deċiżjoni tapplika mid-data tal-adozzjoni tagħha.

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2020, il-Marġni ta’ Kontinġenza għandu jiġi mmobilizzat biex jipprovdi EUR 481 572 239 f’approprjazzjonijiet ta’ impenn lil hinn mil-limitu massimu tal-impenji tal-intestatura 4 (Ewropa Globali) tal-qafas finanzjarju pluriennali.

               Artikolu 2

               L-ammont ta’ EUR 481 572 239 imsemmi fl-Artikolu 1 għandu jiġi paċut kontra l-marġni taħt il-limitu massimu għall-impenji għas-sena finanzjarja 2020 tal-intestaturi li ġejjin tal-qafas finanzjarju pluriennali:

               (a)l-intestatura 5 (Amministrazzjoni): EUR 16 248 368;

               (b)l-intestatura 2 (Tkabbir Sostenibbli - Riżorsi Naturali): EUR 465 323 871.

               Artikolu 3

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Għandha tapplika minn… [id-data tal-adozzjoni tagħha**].

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                  [** Id-data trid tiddaħħal mill-Parlament qabel il-pubblikazzjoni fil-ĠU.]

                     (1)

                        ĠU L347, 20.12.2013, p.884.

                     (2)

                        COM(2020) 173, 2.4.2020.

                     (3)

                        COM(2020) 421, 3.6.2020.

                     (4)

                        ĠU C 373, 20.12.2013, p. 1.

                     (5)

                        ĠU C 373, 20.12.2013, p. 1.

                     (6)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (7)

                        Komunikazzjoni tal-Kummissjoni lill-Kunsill u lill-Parlament Ewropew – Aġġustament tekniku fir-rigward tal-istrumenti speċjali għall-2020(COM(2020) 173, 2.4.2020).


               IL-KUMMISSJONI EWROPEA
            Brussell, 22.3.2021
            COM(2021) 132 final
            2021/0067(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Assoċjazzjoni fil-konfigurazzjoni tal-Kummerċ u fil-Kunsill ta’ Assoċjazzjoni stabbilit mill-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra, fir-rigward ta’ opinjoni favorevoli għall-pjan direzzjonali komprensiv approvat mill-Gvern tal-Georgia għall-implimentazzjoni tal-leġiżlazzjoni relatata mal-akkwist pubbliku u li tirrikonoxxi t-tlestija tal-fażi 1 tal-Anness XVI-B tal-Ftehim ta’ Assoċjazzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni bejn l-UE u l-Georgia fil-konfigurazzjoni tal-Kummerċ b’rabta mal-adozzjoni prevista ta’ deċiżjoni li tagħti opinjoni favorevoli għall-pjan direzzjonali komprensiv approvat mill-Gvern tal-Georgia għall-implimentazzjoni tal-leġiżlazzjoni relatata mal-akkwist pubbliku u li tirrikonoxxi t-tlestija tal-fażi 1 tal-Anness XVI-B tal-Ftehim ta’ Assoċjazzjoni.

               Barra minn hekk, din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill ta’ Assoċjazzjoni bejn l-UE u l-Georgia li jagħti aċċess ulterjuri għas-suq lill-partijiet kif previst fit-Titolu IV tal-Ftehim ta’ Assoċjazzjoni.

               2.Kuntest tal-proposta

               2.1.Il-Ftehim ta’ Assoċjazzjoni

               Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra
                  1
                (“il-Ftehim”), jistabbilixxi Żona ta’ Kummerċ Ħieles Approfondita u Komprensiva (Deep and Comprehensive Free Trade Area - “DCFTA”) li għandha l-għan li tistabbilixxi kundizzjonijiet għal relazzjonijiet ekonomiċi u kummerċjali msaħħa. Dan jinkludi l-approssimazzjoni progressiva tal-leġiżlazzjoni fil-qasam tal-akkwist pubbliku. Il-Ftehim daħal kompletament fis-seħħ fl-1 ta' Lulju 2016.

               2.2.Il-Kumitat ta’ Assoċjazzjoni fil-konfigurazzjoni tal-Kummerċ

               Il-Kumitat ta’ Assoċjazzjoni fil-konfigurazzjoni tal-Kummerċ kien stabbilit fl-Artikolu 408(4) tal-Ftehim u jwettaq il-kompiti mogħtija lilu taħt it-Titolu IV tal-Ftehim, jiġifieri l-Kummerċ u kwistjonijiet relatati mal-Kummerċ.

               Skont l-Artikolu 408(3), il-Kumitat ta’ Assoċjazzjoni għandu jkollu s-setgħa li jadotta d-deċiżjonijiet fil-każijiet previsti f’dan il-Ftehim. Id-deċiżjonijiet tal-Kumitat ta’ Assoċjazzjoni huma vinkolanti, u l-Partijiet għandhom jieħdu l-miżuri xierqa biex jimplimentawhom. Il-Kumitat ta’ Assoċjazzjoni jadotta d-deċiżjonijiet tiegħu bi qbil bejn il-Partijiet, filwaqt li jikkunsidra l-proċeduri interni rispettivi.

               2.3.Il-Kunsill ta’ Assoċjazzjoni

               Il-Kunsill ta’ Assoċjazzjoni ġie stabbilit fl-Artikolu 404 tal-Ftehim. Huwa jagħmel superviżjoni u jimmonitorja l-applikazzjoni u l-implimentazzjoni tal-Ftehim u perjodikament janalizza l-funzjonament ta’ dan il-Ftehim fid-dawl tal-objettivi tiegħu. Barra li jagħmel superviżjoni u jimmonitorja l-applikazzjoni u l-implimentazzjoni ta’ dan il-Ftehim, il-Kunsill ta’ Assoċjazzjoni għandu jeżamina kwalunkwe kwistjoni ewlenija li tinqala’ fi ħdan il-qafas tal-Ftehim u kwalunkwe kwistjoni bilaterali jew internazzjonali oħra ta’ interess reċiproku.

               Skont l-Artikolu 406 tal-Ftehim, il-Kunsill ta’ Assoċjazzjoni għandu jkollu s-setgħa li jieħu deċiżjonijiet fl-ambitu tal-Ftehim, li għandhom ikunu vinkolanti fuq il-Partijiet. B’mod partikolari, l-Artikolu 419(5) jistipula li jekk il-Partijiet jaqblu li l-miżuri meħtieġa koperti bit-Titolu IV (Kummerċ u Kwistjonijiet relatati mal-Kummerċ) tal-Ftehim ġew implimentati u qed jiġu infurzati, il-Kunsill ta’ Assoċjazzjoni, skont il-poteri mogħtija lilu fl-Artikoli 406 u 408 tal-Ftehim, jiddeċiedi dwar aktar ftuħ tas-suq kif previst fit-Titolu IV.

               Id-deċiżjonijiet tal-Kunsill ta’ Assoċjazzjoni huma vinkolanti, u l-Partijiet għandhom jieħdu l-miżuri xierqa biex jimplimentawhom. Il-Kunsill ta’ Assoċjazzjoni jadotta d-deċiżjonijiet u r-rakkomandazzjonijiet tiegħu bi qbil bejn il-Partijiet, wara t-tlestija tal-proċeduri interni rispettivi tagħhom.

               2.4.L-att previst tal-Kumitat ta’ Assoċjazzjoni fil-konfigurazzjoni tal-Kummerċ

               L-għan tal-att previst huwa li jagħti opinjoni favorevoli għall-pjan direzzjonali ta’ riforma komprensiva reċenti fil-qasam tal-akkwist pubbliku approvat mill-gvern Georgjan u li jirrikonoxxi t-tlestija tal-fażi 1 tal-Anness XVI-B tal-Ftehim (Skeda ta’ Żmien Indikattiv għar-Riforma Istituzzjonali, l-Approssimazzjoni u l-Aċċess għas-Suq).

               L-Anness XVI-B tad-DCFTA bejn l-UE u l-Georgia jistipula r-rekwiżiti li ġejjin għat-tlestija tal-fażi 1:

               ·L-implimentazzjoni tal-Artikolu 143(2) u l-Artikolu 144 ta’ dan il-Ftehim

               ·Ftehim tal-Istrateġija tar-Riforma stabbilita fl-Artikolu 145 ta’ dan il-Ftehim.

               Fir-rigward tal-ewwel rekwiżit, l-Artikolu 143(2) jiddikjara li l-Georgia għandha tinnomina b’mod partikolari:

               ·korp eżekuttiv fil-livell ta' gvern ċentrali bil-kompitu li jiggarantixxi politika koerenti u l-implimentazzjoni tagħha fl-oqsma kollha relatati mal-akkwist pubbliku. Dak il-korp għandu jiffaċilita u jikkoordina l-implimentazzjoni ta’ dan il-Kapitolu u jiggwida l-proċess ta’ approssimazzjoni gradwali mal-acquis tal-Unjoni, kif stipulat fl-Anness XVI-B ta’ dan il-Ftehim;

               ·korp imparzjali u indipendenti li jkollu l-kompitu li jirrevedi d-deċiżjonijiet meħuda mill-awtoritajiet kontraenti jew entitajiet matul l-għoti ta’ kuntratti. F'dan il-kuntest, “indipendenti” tfisser li dak il-korp għandu jkun awtorità pubblika li hija separata mill-entitajiet kontraenti u l-operaturi ekonomiċi kollha. Għandu jkun hemm possibbiltà li d-deċiżjonijiet meħuda minn dan il-korp ikunu suġġetti għal stħarriġ ġudizzjarju.

               Dawn il-miżuri tlestew rispettivament fit-23 ta’ April 2014 bid-Digriet tal-Gvern 306 u fit-2 ta’ Lulju 2020 bil-Liġi tal-Georgia Nru 6730.

               Skont l-Artikolu 144, il-Partijiet għandhom jikkonformaw ma’ sett ta’ standards bażiċi għall-għoti tal-kuntratti kollha kif stipulat fil-paragrafi 2 sa 15 ta’ dan l-Artikolu dwar il-pubblikazzjoni, l-għoti ta’ kuntratti u l-protezzjoni ġudizzjarja. Dawn l-istandards bażiċi joħorġu direttament mir-regoli u mill-prinċipji tal-akkwist pubbliku, kif regolat fl-acquis tal-akkwist pubbliku tal-Unjoni, inklużi l-prinċipji ta’ nondiskriminazzjoni, trattament ugwali, trasparenza u proporzjonalità.

               Dawn il-prinċipji ġew inkorporati fir-regoli tal-Georgia dwar l-akkwist pubbliku bl-introduzzjoni ta’ sistema tal-Akkwist elettroniku fl-2010 u bl-adozzjoni tal-Liġi tal-Georgia 617, tas-6 ta’ April 2017 li temenda l-Liġi dwar l-Akkwist Pubbliku mill-Istat.

               Fir-rigward tat-tieni rekwiżit tal-fażi 1 tal-Anness XVI-B, meħtieġa l-approvazzjoni ta’ pjan direzzjonali kif stabbilit fl-Artikolu 145 tal-Ftehim. L-Artikolu 145(1) tal-Ftehim ta’ Assoċjazzjoni jipprevedi li, qabel il-bidu tal-approssimazzjoni gradwali, il-Georgia għandha tissottometti lill-Kumitat ta’ Assoċjazzjoni fil-konfigurazzjoni tal-Kummerċ, pjan direzzjonali komprensiv għall-implimentazzjoni tal-Kapitolu 8 tat-Titolu IV tal-Ftehim bi skedi u objettivi intermedji. Dan id-dokument, li skont il-Ftehim ta’ Assoċjazzjoni għandu jikkonforma mal-fażijiet u l-iskedi ta’ żmien stabbiliti fl-Anness XVI-B, għandu jinkludi r-riformi kollha f’termini ta’ approssimazzjoni mal-acquis tal-Unjoni u tal-bini ta’ kapaċità istituzzjonali.

               Fil-31 ta’ Marzu 2016, il-Gvern tal-Georgia approva d-Digriet 536 tal-Gvern tal-Georgia, dwar l-approvazzjoni tal-Pjan Direzzjonali “Dwar il-bidliet ippjanati fil-qasam tal-Akkwist Pubbliku previsti f’konformità mal-obbligi bejn il-Georgia u l-UE fil-kamp ta’ applikazzjoni tal-Ftehim dwar Żona ta’ Kummerċ Ħieles Approfondita u Komprensiva (DCFTA)”. Dan id-digriet ġie mmodifikat bid-Digrieti tal-Gvern Nru 154 tat-22 ta’ Jannar 2018 u Nru 974 tat-12 ta’ Ġunju 2020. Il-Pjan Direzzjonali jissodisfa r-rekwiżiti tal-Artikolu 145(1).

               L-att previst se jsir vinkolanti fuq il-partijiet f’konformità mal-Artikolu 145(2) tal-Ftehim, li jipprevedi li “wara opinjoni favorevoli mill-Kumitat ta' Assoċjazzjoni fil-konfigurazzjoni tal-Kummerċ, il-pjan direzzjonali jitqies bħala d-dokument ta’ referenza għall-implimentazzjoni ta’ dan il-Kapitolu. L-Unjoni tagħmel mill-aħjar biex tassisti lill-Georgia fl-implimentazzjoni tal-pjan direzzjonali.” Skont l-Artikolu 146(3), ir-rikonoxximent tat-tlestija tal-fażi 1 tal-Anness XVI-B jippermetti lill-Kumitat ta’ Assoċjazzjoni fil-konfigurazzjoni tal-Kummerċ jipproċedi bl-evalwazzjoni tal-fażi li jmiss.

               2.5.Id-deċiżjoni prevista mill-Kunsill ta’ Assoċjazzjoni dwar l-aċċess għas-suq

               Wara r-rikonoxximent tat-tlestija tal-fażi 1, il-Kunsill ta’ Assoċjazzjoni, f’konformità mal-Artikolu 146(2) u 419(5) u mal-iskeda għar-riforma istituzzjonali, l-approssimazzjoni u l-aċċess għas-suq li tinsab fl-Anness XVI-B, għandu jiddeċiedi li jagħti aċċess reċiproku għas-suq għall-provvisti lill-awtoritajiet tal-gvern ċentrali.

               3.Il-pożizzjonijiet li għandhom jittieħdu f’isem l-Unjoni

               Il-pożizzjoni li għandha tiġi adottata f’isem l-Unjoni mill-Kumitat ta’ Assoċjazzjoni fil-konfigurazzjoni tal-Kummerċ għandha l-għan li tagħti opinjoni favorevoli għall-pjan direzzjonali approvat mill-gvern tal-Georgia għall-implimentazzjoni tal-leġiżlazzjoni relatata mal-akkwist pubbliku.

               Barra minn hekk, hija għandha l-għan li tirrikonoxxi li, billi tapprova l-istrateġija ta’ riforma komprensiva skont l-Artikolu 145 u tirrikonoxxi l-implimentazzjoni tal-Artikoli 143(2) u 144 tal-Ftehim, il-Georgia lestiet il-fażi 1 tal-Anness XVI-B tal-Ftehim ta’ Assoċjazzjoni (Skeda ta’ Żmien Indikattiva għar-Riforma Istituzzjonali, l-Approssimazzjoni u l-Aċċess għas-Suq).

               Skont l-Artikolu 145(2) tal-Ftehim, wara opinjoni favorevoli mill-Kumitat ta’ Assoċjazzjoni fil-konfigurazzjoni tal-Kummerċ, il-pjan direzzjonali għandu jiġi inkorporat bħala d-dokument ta' referenza għall-implimentazzjoni tal-Kapitolu 8 tat-Titolu IV tal-Ftehim ta’ Assoċjazzjoni.

               Il-pożizzjoni li għandha tiġi adottata f’isem l-Unjoni mill-Kunsill ta’ Assoċjazzjoni għandha l-għan li tiddeċiedi dwar l-għoti ta’ aċċess ulterjuri għas-suq lill-partijiet kif previst fit-Titolu IV tal-Ftehim.

               Jenħtieġ li dawn id-deċiżjonijiet jitqiesu fil-kuntest usa’ tal-isforzi li saru mill-UE u l-Georgia biex jiġu approssimati l-leġiżlazzjonijiet tagħhom, inkluż fil-qasam tal-akkwist pubbliku, sabiex jiġu stabbiliti kondizzjonijiet għal relazzjonijiet ekonomiċi u kummerċjali msaħħa.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti ġuridiċi, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti ġuridiċi” jinkludi l-atti li għandhom effetti ġuridiċi skont ir-regoli tad-dritt internazzjonali li jirregolaw is-sede inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  2
               .

               4.1.2.Applikazzjoni għal dan il-każ

               Il-Kumitat ta’ Assoċjazzjoni fil-konfigurazzjoni tal-Kummerċ hija sede stabbilita bi ftehim, jiġifieri l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra.

               L-att, li l-Kumitat ta’ Assoċjazzjoni fil-konfigurazzjoni tal-Kummerċ huwa msejjaħ biex jadottah, jikkostitwixxi att b’effetti ġuridiċi. L-att previst ikun vinkolanti skont id-dritt internazzjonali f’konformità mal-Artikolu 408(3) tal-Ftehim.

               Id-Deċiżjoni tal-Kunsill ta’ Assoċjazzjoni li jingħata aċċess reċiproku għas-suq se tipproduċi effetti ġuridiċi fit-territorji tal-firmatarji, skont l-Artikolu 406(1) tal-Ftehim,

               L-atti previsti la jissupplimentaw u lanqas ma jemendaw il-qafas istituzzjonali tal-Ftehim

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li tittieħed pożizzjoni dwarhom f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenin tal-att previst huma relatati mal-iżgurar tal-implimentazzjoni tal-politika kummerċjali komuni tal-Unjoni.

               Għalhekk, il-bażi ġuridika sostantiva għad-deċiżjoni proposta hija l-ewwel subparagrafu tal-Artikolu 207(4) TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4) TFUE, flimkien mal-Artikolu 218(9) TFUE.

               5.Pubblikazzjoni tal-atti previsti

               Skont l-Artikolu 145(2) l-att tal-Kumitat ta’ Assoċjazzjoni fil-konfigurazzjoni tal-Kummerċ se jinkorpora l-pjan direzzjonali approvat mill-awtoritajiet Georgjani bħala dokument ta’ referenza għall-Kapitolu 8 tat-Titolu IV tal-Ftehim u jirrikonoxxi t-tlestija tal-fażi 1 tal-Anness XVI-B (Skeda ta’ Żmien Indikattiva għar-Riforma Istituzzjonali, l-Approssimazzjoni u l-Aċċess għas-Suq). Id-deċiżjoni tal-Kunsill ta’ Assoċjazzjoni li jingħata aċċess reċiproku għas-suq se jipproduċi drittijiet u obbligi. Huwa għalhekk xieraq li l-atti jiġu ppubblikati f’Il-Ġurnal Uffiċjali tal-Unjoni Ewropea wara l-adozzjoni tagħhom.

               2021/0067 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Assoċjazzjoni fil-konfigurazzjoni tal-Kummerċ u fil-Kunsill ta’ Assoċjazzjoni stabbilit mill-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra, fir-rigward ta’ opinjoni favorevoli għall-pjan direzzjonali komprensiv approvat mill-Gvern tal-Georgia għall-implimentazzjoni tal-leġiżlazzjoni relatata mal-akkwist pubbliku u li tirrikonoxxi t-tlestija tal-fażi 1 tal-Anness XVI-B tal-Ftehim ta’ Assoċjazzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra
                  3
                (“il-Ftehim”) ġie konkluż mill-Unjoni bid-Deċiżjoni tal-Kunsill (UE) 2016/838
                  4
                u daħal fis-seħħ fl-1 ta’ Lulju 2016.

               (2)L-Artikolu 145(1) tal-Ftehim jistipula li jenħtieġ li l-Georgia tissottometti pjan direzzjonali komprensiv lill-Kumitat ta' Assoċjazzjoni fil-konfigurazzjoni tal-Kummerċ għall-implimentazzjoni tal-leġiżlazzjoni relatata mal-akkwist pubbliku bi skedi taż-żmien u objettivi intermedji, li jenħtieġ li jinkludu r-riformi kollha fit-termini tal-approssimazzjoni leġiżlattiva għall-acquis tal-Unjoni.

               (3)Skont l-Artikolu 145(2) tal-Ftehim, hija meħtieġa opinjoni favorevoli mill-Kumitat ta' Assoċjazzjoni fil-Konfigurazzjoni tal-Kummerċ sabiex il-pjan direzzjonali komprensiv isir dokument ta' referenza għall-proċess ta' implimentazzjoni, jiġifieri għall-approssimazzjoni leġiżlattiva tal-leġiżlazzjoni relatata mal-akkwist pubbliku tal-acquis tal-Unjoni.

               (4)F’konformità mal-Artikolu 146(2) tal-Ftehim, l-approssimazzjoni mal-acquis tal-Unjoni trid titwettaq f’fażijiet konsekuttivi kif stabbilit fl-iskeda fl-Anness XVI-B tal-Ftehim. Jenħtieġ li l-implimentazzjoni ta’ kull fażi tiġi evalwata mill-Kumitat ta' Assoċjazzjoni fil-konfigurazzjoni tal-Kummerċ, kif stabbilit fl-Artikolu 408(4) ta' dan il-Ftehim, u, wara valutazzjoni pożittiva minn dak il-Kumitat, tintrabat mal-għoti reċiproku ta’ aċċess għas-suq kif stabbilit fl-Anness XVI-B ta’ dan il-Ftehim.

               (5)Il-Kumitat ta’ Assoċjazzjoni fil-konfigurazzjoni tal-Kummerċ, jeħtieġlu jadotta deċiżjoni skont l-Artikolu 11(2) tal-Anness II tad-Deċiżjoni Nru 1/2014 tal-Kunsill ta’ Assoċjazzjoni bejn l-UE u l-Georgia tas-17 ta’ Novembru 2014 dwar ir-regoli ta’ proċedura, li tagħti opinjoni rigward il-pjan direzzjonali approvat mill-awtoritajiet Georgjani kif ukoll valutazzjoni tal-approssimazzjoni tal-liġi tal-Georgia mad-dritt tal-Unjoni sa issa fit-tlestija tal-fażi 1 kif stabbilit fl-Anness XVI-B tal-Ftehim. il-pjan direzzjonali ġie approvat mill-Gvern tal-Georgia bid-Digriet nru 536 tal-31 ta’ Marzu 2016 tal-Gvern tal-Georgia, dwar l-approvazzjoni tal-Pjan Direzzjonali “Dwar il-bidliet ippjanati fil-qasam tal-Akkwist Pubbliku previsti f’konformità mal-obbligi bejn il-Georgia u l-UE fil-kamp ta’ applikazzjoni tal-Ftehim dwar Żona ta’ Kummerċ Ħieles Approfondita u Komprensiva (DCFTA)” kif emendat mid-Digriet nru 154 tat-22 ta’ Jannar 2018 u d-Digriet nru 974 tat-12 ta’ Ġunju 2020 tal-Gvern tal-Georgia

               (6)Wara r-rikonoxximent tat-tlestija tal-fażi 1, jenħtieġ li l-Kunsill ta’ Assoċjazzjoni jieħu deċiżjoni, skont l-Artikolu 11(2) tal-Anness I tad-Deċiżjoni Nru 1/2014 tal-Kunsill ta’ Assoċjazzjoni UE-Georgia tas-17 ta’ Novembru 2014 dwar ir-regoli ta’ proċedura, dwar l-għoti ta’ aċċess reċiproku għas-suq, f’konformità mal-Anness XVI-B tal-Ftehim, għall-provvisti għall-awtoritajiet tal-gvern ċentrali.

               (7)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni fil-konfigurazzjoni tal-Kummerċ kif ukoll fil-Kunsill ta’ Assoċjazzjoni, peress li d-deċiżjoni prevista tkun vinkolanti fuq l-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni fil-konfigurazzjoni tal-Kummerċ fir-rigward tal-pjan direzzjonali komprensiv approvat mill-Gvern tal-Georgia, u t-tlestija tal-fażi 1 kif stabbilit fl-Anness XVI-B għaż-Żona ta’ Kummerċ Ħieles Approfondita u Komprensiva (DCFTA) għandha tkun ibbażata fuq l-abbozz tad-Deċiżjoni tal-Kumitat ta’ Assoċjazzjoni fil-konfigurazzjoni tal-Kummerċ mehmuż ma’ din id-Deċiżjoni fl-Anness I.

               Artikolu 2

               Il-pożizzjoni li għandha tittieħed f’isem l-Unjoni fil-Kunsill ta’ Assoċjazzjoni fir-rigward tal-għoti ta’ aċċess reċiproku għas-suq f’konformità mal-Anness XVI-B tiegħu għandha tkun ibbażata fuq l-abbozz tad-Deċiżjoni tal-Kunsill ta’ Assoċjazzjoni mehmuż ma’ din id-Deċiżjoni fl-Anness II.

               Artikolu 3

               Wara l-adozzjoni tagħhom, id-Deċiżjoni tal-Kumitat ta’ Assoċjazzjoni fil-konfigurazzjoni tal-Kummerċ imsemmija fl-Artikolu 1 u d-Deċiżjoni tal-Kunsill ta’ Assoċjazzjoni msemmija fl-Artikolu 2 għandhom jiġu ppubblikati f’Il-Ġurnal Uffiċjali tal-Unjoni Ewropea.

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 261, 30.8.2014, p. 744.

                     (2)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (3)

                        ĠU L 261, 30.8.2014, p. 4.

                     (4)

                        Id-Deċiżjoni tal-Kunsill (UE) 2016/838 tat-23 ta' Mejju 2016 dwar il-konklużjoni, f'isem l-Unjoni Ewropea, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Georgia, min-naħa l-oħra (ĠU L 141, 28.5.2016, p. 26).

    ---documentbreak---

               IL-KUMMISSJONI EWROPEA
            Brussell, 22.3.2021
            COM(2021) 132 final
            ANNESSI
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Assoċjazzjoni fil-konfigurazzjoni tal-Kummerċ u fil-Kunsill ta’ Assoċjazzjoni stabbilit mill-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra, fir-rigward ta’ opinjoni favorevoli għall-pjan direzzjonali komprensiv approvat mill-Gvern tal-Georgia għall-implimentazzjoni tal-leġiżlazzjoni relatata mal-akkwist pubbliku u li tirrikonoxxi t-tlestija tal-fażi 1 tal-Anness XVI-B tal-Ftehim ta’ Assoċjazzjoni

               ANNESS I

               Deċiżjoni Nru …/2021 tal-Kumitat ta’ Assoċjazzjoni fil-konfigurazzjoni tal-Kummerċ

               ta’ xx.xx.2021

               dwar il-valutazzjoni pożittiva tal-fażi 1 kif stabbilit fl-Anness XVI-B tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra

               IL-KUMITAT TA’ ASSOĊJAZZJONI FIL-KONFIGURAZZJONI TAL-KUMMERĊ,

               Wara li kkunsidra l-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra, u b'mod partikolari l-Artikolu 146 tiegħu,

               Billi:

               (1)Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra (il-“Ftehim”) ġie ffirmat fis-27 ta' Ġunju 2014 u daħal fis-seħħ fl-1 ta' Lulju 2016.

               (2)Il-Preambolu tal-Ftehim jirrikonoxxi l-impenn tal-Georgia biex progressivament tapprossimizza l-leġiżlazzjoni tagħha fis-setturi rilevanti ma’ dik tal-Unjoni, f’konformità mal-Ftehim u biex timplimentaha b’mod effettiv, u b’hekk tikkontribwixxi għal assoċjazzjoni politika u integrazzjoni ekonomika eqreb tal-Georgia mal-Unjoni għaċ-ċittadini kollha tal-Georgia inklużi l-komunitajiet diviżi bil-kunflitt.

               (3)F'konformità mal-Artikolu 147 tal-Ftehim, il-Partijiet jaqblu li l-ftuħ effettiv u reċiproku tas-swieq rispettivi tagħhom għandu jintlaħaq gradwalment u simultanjament.

               (4)Skont l-Artikolu 146 tal-Ftehim, jenħtieġ li l-Georgia tiżgura li l-leġiżlazzjoni tagħha dwar l-akkwist pubbliku tiġi gradwalment approssimata mal-acquis tal-Unjoni dwar l-akkwist pubbliku, u li l-approssimazzjoni mal-acquis tal-Unjoni titwettaq f’fażijiet konsekuttivi kif stabbilit fl-iskeda fl-Anness XVI-B tal-Ftehim kif emendat bid-Deċiżjoni Nru 2/2019 tal-Kumitat ta’ Assoċjazzjoni bejn l-UE u l-Georgia fil-konfigurazzjoni tal-Kummerċ tat-18 ta’ Ottubru 2019
                  1
               .

               (5)Skont l-Artikolu 146 tal-Ftehim, trid tittieħed deċiżjoni mill-Kumitat ta’ Assoċjazzjoni fil-konfigurazzjoni tal-Kummerċ għal kull waħda mill-fażijiet stabbiliti fl-Anness XVI-B tal-Ftehim fuq il-bażi ta’ valutazzjoni pożittiva minn dak il-Kumitat.

               (6)L-Anness XVI-B tal-Ftehim kif emendat bid-Deċiżjoni Nru 2/2019 tal-Kumitat ta’ Assoċjazzjoni fil-konfigurazzjoni tal-Kummerċ tat-18 ta’ Ottubru 2019 jistabbilixxi r-rekwiżiti li jridu jiġu ssodisfati mill-Georgia għat-tlestija tal-fażi 1,

               ADOTTA DIN ID-DEĊIŻJONI:

               Artikolu 1

               Qed tingħata opinjoni favorevoli għall-pjan direzzjonali komprensiv approvat mill-Gvern tal-Georgia fid-Digriet nru 536 tal-Gvern tal-Georgia tal-31 ta’ Marzu 2016, “Dwar il-bidliet ippjanati fil-qasam tal-Akkwist Pubbliku previsti f’konformità mal-obbligi bejn il-Georgia u l-UE fil-kamp ta’ applikazzjoni tal-Ftehim dwar Żona ta’ Kummerċ Ħieles Approfondita u Komprensiva (DCFTA)” kif emendat mid-Digriet nru 154 tat-22 ta’ Jannar 2018 u d-Digriet nru 974 tat-12 ta’ Ġunju 2020 tal-Gvern tal-Georgia.

               Artikolu 2

               Qed tingħata valutazzjoni pożittiva fir-rigward tat-tlestija mill-Georgia tal-fażi 1 kif stabbilit fl-Anness XVI-B tal-Ftehim abbażi tar-raġunijiet previsti fl-Anness ta’ din id-Deċiżjoni.

               Artikolu 3

               Din id-Deċiżjoni ġiet stabbilita bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż u bil-Georgjan, b’kull test ikun ugwalment awtentiku.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmula fi …

                        Għall-Kumitat ta' Assoċjazzjoni

                        fil-konfigurazzjoni tal-Kummerċ

                        Il-President

                        Is-segretarji

               ANNESS

               Skont l-Anness XVI-B għaż-Żona ta’ Kummerċ Ħieles Approfondita u Komprensiva (DCFTA), imsemmija fil-Kapitolu 8 tiegħu dwar l-akkwist pubbliku, għandhom jiġu ssodisfati l-kundizzjonijiet li ġejjin għat-tlestija tal-fażi 1:

               (1)L-implimentazzjoni tal-Artikolu 143(2) u l-Artikolu 144 tal-Ftehim;

               (2)Qbil dwar l-Istrateġija tar-Riforma stabbilita fl-Artikolu 145 tal-Ftehim.

               Ad 1) a) Fir-rigward tal-ewwel rekwiżit, l-ewwel parti, l-Artikolu 143(2) jgħid li “l-Georgia għandha tinnomina b’mod partikolari:

               (a)korp eżekuttiv fil-livell ta' gvern ċentrali bil-kompitu li jiggarantixxi politika koerenti u l-implimentazzjoni tagħha fl-oqsma kollha relatati mal-akkwist pubbliku. Dak il-korp jiffaċilita u jikkoordina l-implimentazzjoni ta’ dan il-Kapitolu u jiggwida l-proċess ta’ approssimazzjoni gradwali mal-acquis tal-Unjoni, kif stipulat fl-Anness XVI-B tal-Ftehim;

               (b)korp imparzjali u indipendenti li jkollu l-kompitu li jirrevedi d-deċiżjonijiet meħuda mill-awtoritajiet kontraenti jew entitajiet matul l-għoti ta’ kuntratti. F'dan il-kuntest, “indipendenti” tfisser li dak il-korp għandu jkun awtorità pubblika li hija separata mill-entitajiet kontraenti u l-operaturi ekonomiċi kollha. Għandu jkun hemm possibbiltà li d-deċiżjonijiet meħuda minn dan il-korp ikunu suġġetti għal stħarriġ ġudizzjarju.”

               Ir-rekwiżit għall-Artikolu 143(2)(a) tlesta fit-23 ta’ April 2014 bid-Digriet tal-Gvern Nru 306.

               Il-korp eżekuttiv ċentrali fil-livell ta' gvern ċentrali Georgjan inkarigat li jiggarantixxi politika koerenti u l-implimentazzjoni tagħha fl-oqsma kollha relatati mal-akkwist pubbliku huwa l-Aġenzija tal-Akkwist Pubbliku tal-Istat (SPA) tal-Georgia. L-SPA hija entità ġuridika indipendenti taħt id-dritt pubbliku awtorizzata biex tiżgura l-konformità mad-dispożizzjonijiet tal-Liġi dwar l-Akkwisti Pubbliċi tal-Istat (PPL) u t-twettiq tagħhom.

               L-Aġenzija tal-Akkwisti Pubbliċi tal-Istat ġiet stabbilita bid-Digriet tal-President tal-Georgia Nru 223 tal-5 ta’ Ġunju 2001, li kien ibbażat fuq il-PPL adottat fid-9 ta’ Diċembru 1998 mill-Parlament tal-Georgia. Aktar tard l-SPA ingħaqad mal-Aġenzija tal-Kompetizzjoni tal-Georgia (GCA). Wara l-iffirmar tal-Ftehim ta’ Assoċjazzjoni, sabiex jiġu ssodisfati bis-sħiħ ir-rekwiżiti tad-DCFTA, l-SPA u l-GCA ġew diviżi f’żewġ istituzzjonijiet separati. Għaldaqstant, l-istatus attwali tal-SPA ġie ddeterminat mid-Digriet Nru 306 tal-Gvern tal-Georgia tat-23 ta’ April 2014.

               L-attivitajiet tal-SPA huma rregolati mill-Kostituzzjoni tal-Georgia, mill-ftehimiet internazzjonali, inklużi l-AA/DCFTA, il-Liġi u l-Istatut tal-SPA. Il-kontroll mill-Istat fuq l-attivitajiet tal-SPA huwa implimentat mill-Gvern tal-Georgia. Il-Gvern tal-Georgia japprova wkoll l-istruttura u l-Istatut tal-SPA.

               Il-President tal-SPA jinħatar u jitneħħa mill-Prim Ministru.

               Il-persunal tal-SPA jiġi rreklutat u promoss skont il-Kodiċi Industrijali. L-għadd totali ta’ persunal permanenti bħalissa huwa ta’ 123, u 22 impjegat huma impjegati fuq bażi ta’ kuntratt għal perjodu limitat li jidher li hu adegwat fid-dawl tal-funzjonijiet li jwettaq bħalissa.

               L-SPA bniet reputazzjoni qawwija fl-amministrazzjoni tal-gvern Georgjan, kif ukoll fost l-Istituzzjonijiet Finanzjarji Internazzjonali (IFI), il-komunità tad-donaturi u l-partijiet ikkonċernati internazzjonali, għall-eżerċizzju tad-dmirijiet u r-responsabbiltajiet tagħha b’mod effiċjenti u effettiv. L-SPA għandha rwol ċentrali biex tiffaċilita u tikkoordina l-implimentazzjoni tal-obbligi tal-DCFTA u tiggwida l-proċess ta’ approssimazzjoni gradwali mal-acquis tal-Unjoni, kif stipulat fl-Anness XVI-B tad-DCFTA. L-SPA għandha l-kapaċità li tappoġġa b’mod effettiv l-iżvilupp tas-sistema tal-akkwist pubbliku (inkluż ix-xenarju legali u l-ekosistema kollha) fil-Georgia.

               Il-firxa ta’ funzjonijiet li l-Liġi tagħti lill-SPA tkopri r-rekwiżiti ġenerali rakkomandati fil-prattika internazzjonali għal tali istituzzjonijiet sabiex jappoġġaw it-titjib tal-qafas legali u jsaħħu l-kapaċità operattiva fil-livell tal-awtoritajiet kontraenti u tal-operaturi ekonomiċi. Il-funzjoni regolatorja, il-funzjoni ta’ monitoraġġ, il-help-desk u l-funzjonijiet ta’ taħriġ huma eżerċitati b’mod adegwat mill-SPA.

               Il-funzjonijiet addizzjonali tal-SPA huma dawn li ġejjin:

               ·Il-monitoraġġ tal-proċess tal-akkwist pubbliku;

               ·It-tħejjija u l-pubblikazzjoni ta’ atti normattivi subordinati li jirregolaw il-proċess tal-akkwist pubbliku;

               ·L-istudju u l-analiżi tas-sitwazzjoni fis-sistema tal-akkwist pubbliku abbażi tar-rapporti rċevuti mill-awtoritajiet kontraenti u l-preżentazzjonijiet proposti lill-Gvern tal-Georgia biex jieħu d-deċiżjonijiet rilevanti;

               ·It-tħejjija ta’ programmi ta’ taħriġ u għodod metodoloġiċi standard u speċjali, l-organizzazzjoni ta’ seminars u ta’ taħriġ għall-awtoritajiet awtogovernattivi ċentrali u lokali, ir-rappreżentanti tal-midja tal-massa u persuni interessati oħrajn;

               ·Il-ħolqien, l-aġġornament u s-superviżjoni ta’ bażi ta’ data tal-akkwist pubbliku unifikata;

               ·Il-forniment ta’ servizzi ta’ konsulenza lill-awtoritajiet kontraenti;

               ·L-appoġġ għall-introduzzjoni ta’ teknoloġiji moderni tal-informazzjoni u l-komunikazzjoni fis-sistema tal-akkwist pubbliku;

               ·L-appoġġ għall-funzjonament tas-Sistema Elettronika Unifikata tal-Akkwist Pubbliku u l-iżgurar tal-fluss tad-dokumenti elettroniċi matul il-proċedimenti tal-akkwisti pubbliċi;

               ·Il-kunsiderazzjoni tat-tilwim li jinqala’ matul l-akkwisti pubbliċi;

               ·Is-sorveljanza tal-legalità tal-proċeduri tal-akkwist pubbliku u d-determinazzjoni tal-politika għar-regolamentazzjoni tal-proċedimenti tal-akkwisti pubbliċi;

               ·Iż-żamma tal-Lista s-Sewda u l-Lista l-bajda;

               ·L-identifikazzjoni u/jew l-integrazzjoni ta’ oġġett ta’ akkwist pubbliku fis-sistema ta’ klassifikazzjoni;

               ·It-twettiq ta’ offerti kkonsolidati għal ċerti oġġetti ta’ akkwist pubbliku;

               ·It-tħejjija ta’ rapport annwali dwar l-attivitajiet tagħha u l-preżentazzjoni tiegħu lill-Gvern tal-Georgia sal-15 ta’ Mejju ta’ kull sena u l-pubblikazzjoni tar-rapport fuq is-sit tal-SPA.

               Ir-rekwiżit għall-Artikolu 143(2)(b) tlesta fit-2 ta’ Lulju 2020 bid-Digriet tal-Gvern Nru 6730.

               B’din il-liġi l-eks korp ta’ reviżjoni “il-Kunsill għas-Soluzzjoni tat-Tilwim” (traduzzjoni formali mill-Georgjan) ġie abolit u ġie stabbilit korp pubbliku indipendenti u imparzjali ġdid. Il-korp amministrattiv li għadu kif twaqqaf se jiffunzjona bħala korp ta’ reviżjoni li jikkonċerna l-ilmenti li jirrigwardaw l-akkwist pubbliku, is-Sħubijiet Pubbliċi-Privati u l-attivitajiet ta’ konċessjonijiet. L-emendi applikaw ukoll għal kwistjonijiet relatati mal-għoti ta’ kuntratti permezz ta’ akkwist “simplifikat” (dirett, minn sors wieħed), eż. għall-proċedura biex tintalab l-approvazzjoni tal-Aġenzija Statali għall-Akkwisti għat-twettiq ta’ tranżazzjonijiet ta’ akkwist pubbliku permezz ta’ akkwist “simplifikat” minħabba “neċessità urġenti”.

               Id-dispożizzjonijiet tal-Liġi tal-Georgia nru 6730 tat-2 ta’ Lulju 2020 jipprevedu garanziji xierqa relatati mal-indipendenza u l-imparzjalità kif meħtieġ mill-Artikolu 143(2)(b) tal-Ftehim.

               Ad 1) b) Fir-rigward tal-ewwel rekwiżit, skont l-Artikolu 144, il-Partijiet għandhom jikkonformaw ma’ sett ta’ standards bażiċi għall-għoti tal-kuntratti kollha kif stipulat fil-paragrafi 2 sa 15 ta’ dak l-Artikolu dwar il-pubblikazzjoni, l-għoti ta’ kuntratti u l-protezzjoni ġudizzjarja. Dawk l-istandards bażiċi joħorġu direttament mir-regoli u mill-prinċipji tal-akkwist pubbliku, kif irregolati fl-acquis tal-akkwist pubbliku tal-Unjoni, inkluż il-prinċipji ta’ nondiskriminazzjoni, trattament ugwali, trasparenza u proporzjonalità.

               Dawn il-prinċipji ġew inkorporati fir-regoli tal-Georgia dwar l-akkwist pubbliku bl-introduzzjoni ta’ sistema tal-Akkwist elettroniku fl-2010 u bl-adozzjoni tal-emenda bil-Liġi tal-Georgia nru 617 tas-6 ta’ April 2017 għal-Liġi dwar l-Akkwist Pubbliku.

               Fl-2010, il-Georgia introduċiet sistema tal-Akkwist elettroniku billi ħolqot l-hekk imsejħa “GE-GP” - “Sistema Elettronika Unifikata tal-Akkwist Pubbliku” tal-Georgia. Mill-introduzzjoni tas-sistema tal-Akkwist elettroniku, 100 % tal-akkwist pubbliku fil-Georgia jitwettaq permezz tal-Akkwist elettroniku, li jiżgura t-trasparenza u jistimula l-kompetizzjoni. It-trasparenza tas-sistema tal-Akkwist elettroniku tikkonforma bis-sħiħ mar-rekwiżiti tal-UE tal-prinċipji tal-pubblikazzjoni, peress li l-informazzjoni kollha dwar l-avviżi ta’ offerti u l-għoti ta’ kuntratti hija kompletament trasparenti mingħajr ebda restrizzjoni.

               Sabiex tissodisfa wħud mill-istandards bażiċi l-oħrajn tal-Artikolu 144 tal-Ftehim u biex tindirizza n-nuqqas ta’ konformità tal-PPL, l-SPA ħejjiet abbozz ta’ emendi għall-PPL. F’Diċembru 2016, il-Gvern tal-Georgia kien diġà approva l-emendi proposti u sussegwentement bagħathom lill-Parlament tal-Georgia. Dawk l-emendi ġew adottati mill-Parlament tal-Georgia fis-6 ta’ April 2017 bil-Liġi tal-Georgia Nru 617. L-emendi kienu jikkonċernaw id-direzzjonijiet ewlenin li ġejjin: (a) il-prinċipji bażiċi; (b) l-ispeċifikazzjonijiet tekniċi; u (c) il-limiti taż-żmien.

               (a)L-emenda għall-PPL kienet tikkonċerna l-Artikolu 2(c) u l-Artikolu 13 tal-PPL sabiex jiġu introdotti l-prinċipji ta’ trattament ugwali u proporzjonalità, li ma kinux imsemmija b’mod espliċitu fil-Liġi.

               (a)L-emenda għall-PPL kienet tikkonċerna l-Artikolu 12-1 (6) tal-PPL sabiex jiġi introdott l-użu ta’ deskrizzjoni ġenerali tal-kriterji ta’ prestazzjoni, tekniċi u/jew funzjonali għad-definizzjoni tal-karatteristiki tax-xogħlijiet, tal-provvisti jew tas-servizzi meħtieġa. Skont id-dispożizzjoni l-ġdida, l-awtoritajiet kontraenti se jkunu jistgħu jfasslu speċifikazzjonijiet abbażi ta’ kriterji ta’ prestazzjoni, tekniċi u/jew funzjonali, u b’hekk din se tippermetti s-sottomissjoni ta’ offerti li jirriflettu d-diversità tas-soluzzjonijiet tekniċi fis-suq. Ġie speċifikat li l-preferenzi għandhom jingħataw lill-kriterji tal-prestazzjoni u funzjonali, meta jitfasslu r-rekwiżiti tal-offerta;

               (b)L-emenda introduċiet perjodi ta’ żmien raġonevoli għas-sejħa għall-offerti u għall-familjarizzazzjoni mat-termini tal-offerta.

               L-emendi tal-PPL daħlu fis-seħħ fid-19 ta’ Lulju 2017. L-emendi l-ġodda żiedu l-limiti taż-żmien għas-sottomissjoni tal-offerti taħt il-limiti tal-Unjoni wkoll. Bħalissa l-limiti taż-żmien għal kull tip ta’ proċedura, taħt jew ’il fuq mil-limiti tal-Unjoni, huma kif ġej:

                        Tip ta’ Proċedura

                        Oġġett

                        Limitu Monetarju

                        Limiti taż-żmien

                        Sejħa għall-Offerti Elettronika

                        Kuntratti ta’ provvisti u servizzi

                        Minn 5 000 GEL sa 150 000 GEL

                        7 ijiem

                        150 000 GEL u aktar

                        10 ijiem

                        Kuntratti tax-xogħlijiet

                        Minn 5 000 GEL sa 300 000 GEL

                        10 ijiem

                        300 000 GEL u aktar

                        20 jum

                        ’Il fuq mil-livelli limitu tal-UE

                        Kuntratti ta’ provvisti u servizzi

                        EURO 135 000 u aktar

                        30 jum

                        Kuntratti tax-xogħlijiet

                        EURO 5 225 000 u aktar

               Ad 2) Fir-rigward tat-tieni rekwiżit tal-fażi I kif stabbilit fl-Anness XVI-B, tal-Ftehim, meħtieġa l-approvazzjoni ta’ pjan direzzjonali kif stabbilit fl-Artikolu 145 tal-Ftehim. L-Artikolu 145(1) tal-Ftehim jipprevedi li, qabel il-bidu tal-approssimazzjoni gradwali, il-Georgia għandha tissottometti lill-Kumitat ta’ Assoċjazzjoni fil-konfigurazzjoni tal-Kummerċ, pjan direzzjonali komprensiv għall-implimentazzjoni tal-Kapitolu 8 tat-Titolu IV tal-Ftehim bi skedi u objettivi intermedji. Dan id-dokument, li skont il-Ftehim ta’ Assoċjazzjoni għandu jikkonforma mal-fażijiet u l-iskedi ta’ żmien stabbiliti fl-Anness XVI-B, għandu jinkludi r-riformi kollha f’termini ta’ approssimazzjoni mal-acquis tal-Unjoni u tal-bini ta’ kapaċità istituzzjonali.

               Fil-31 ta’ Marzu 2016, il-Gvern tal-Georgia approva d-Digriet 536, dwar l-approvazzjoni tal-Pjan Direzzjonali “Dwar il-bidliet ippjanati fil-qasam tal-Akkwist Pubbliku previsti f’konformità mal-obbligi bejn il-Georgia u l-UE fil-kamp ta’ applikazzjoni tal-Ftehim dwar Żona ta’ Kummerċ Ħieles Approfondita u Komprensiva (DCFTA)”. Dan id-Digriet ġie emendat bid-Digrieti tal-Gvern Nru 154 tat-22 ta’ Jannar 2018 u Nru 974 tat-12 ta’ Ġunju 2020.

               Dan il-pjan direzzjonali jinkludi r-riformi kollha f’termini ta’ approssimazzjoni mal-acquis tal-Unjoni u l-bini tal-kapaċità istituzzjonali u jikkonforma mal-fażijiet u l-iskedi ta’ żmien stabbiliti fl-Anness XVI-B tal-Ftehim f’konformità mal-Artikolu 145 tal-Ftehim .

               ANNESS II

               Deċiżjoni Nru .../2021 tal-Kunsill ta' Assoċjazzjoni bejn l-UE u l-Georgia

               ta’ xx.xx.2021

               dwar l-għoti ta’ aċċess għas-suq reċiproku għall-provvisti għall-awtoritajiet tal-gvern ċentrali f’konformità mal-Anness XVI-B tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra

               IL-KUNSILL TA' ASSOĊJAZZJONI,

               Wara li kkunsidra l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra, u b’mod partikolari l-Artikoli 146, 406 u 419(5) tiegħu,

               Billi:

               (1)Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa l-waħda, u l-Georgia, min-naħa l-oħra (il-“Ftehim”) ġie ffirmat fis-27 ta' Ġunju 2014 u daħal fis-seħħ fl-1 ta' Lulju 2016.

               (2)Il-Preambolu tal-Ftehim jirrikonoxxi l-impenn tal-Georgia biex progressivament tapprossimizza l-leġiżlazzjoni tagħha fis-setturi rilevanti ma’ dik tal-Unjoni, f’konformità mal-Ftehim u biex timplimentaha b’mod effettiv, u b’hekk tikkontribwixxi għal assoċjazzjoni politika u integrazzjoni ekonomika eqreb tal-Georgia mal-Unjoni għaċ-ċittadini kollha tal-Georgia inklużi l-komunitajiet diviżi bil-kunflitt.

               (3)F'konformità mal-Artikolu 147 tal-Ftehim, il-Partijiet jaqblu li l-ftuħ effettiv u reċiproku tas-swieq rispettivi tagħhom għandu jintlaħaq gradwalment u simultanjament.

               (4)Skont l-Artikolu 146 tal-Ftehim, jenħtieġ li l-Georgia tiżgura li l-leġiżlazzjoni tagħha dwar l-akkwist pubbliku tiġi gradwalment approssimata mal-acquis tal-Unjoni dwar l-akkwist pubbliku, u li l-approssimazzjoni mal-acquis tal-Unjoni titwettaq f’fażijiet konsekuttivi kif stabbilit fl-iskeda fl-Anness XVI-B tal-Ftehim kif emendat bid-Deċiżjoni Nru 2/2019 tal-Kumitat ta’ Assoċjazzjoni bejn l-UE u l-Georgia fil-konfigurazzjoni tal-Kummerċ tat-18 ta’ Ottubru 2019
                  2
               . F’konformità mad-Deċiżjoni [1/2021 għad trid tiġi kkonfermata] tal-Kumitat ta’ Assoċjazzjoni fil-konfigurazzjoni tal-Kummerċ ta’ [data], il-Kumitat ta’ Assoċjazzjoni fil-konfigurazzjoni tal-Kummerċ ta valutazzjoni pożittiva dwar it-tlestija tal-fażi 1 mill-Georgia kif stabbilit fl-Anness XVI-B tal-Ftehim

               (5)F’konformità mal-Artikolu 419(5) tal-Ftehim, jenħtieġ li l-Kunsill ta’ Assoċjazzjoni, bis-saħħa tas-setgħat mogħtija lilu fl-Artikoli 406 u 408 tal-Ftehim, jiddeċiedi dwar ftuħ ulterjuri tas-suq meta jkun previst fit-Titolu IV (Kummerċ u Kwistjonijiet relatati mal-Kummerċ) tal-Ftehim,

               ADOTTA DIN ID-DEĊIŻJONI:

               Artikolu 1

               L-aċċess reċiproku għas-suq huwa b’dan mogħti għall-akkwist pubbliku ta’ provvisti minn awtoritajiet tal-gvern ċentrali fl-Unjoni Ewropea lill-Georgia u għall-akkwist pubbliku ta’ provvisti mill-awtoritajiet tal-gvern ċentrali tal-Georgia lill-Unjoni Ewropea fit-territorji kif speċifikat fl-Artikolu 429 tal-Ftehim.

               Artikolu 2

               Din id-Deċiżjoni ġiet stabbilita bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż u bil-Georgjan, b’kull test ikun ugwalment awtentiku.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmula fi …

                        Għall-Kunsill ta’ Assoċjazzjoni

                        Il-President

                        Is-segretarji

                     (1)

                        ĠU L 296, 15.11.2019, p. 33.

                     (2)

                        ĠU L 296, 15.11.2019, p. 33.